Það er sannarlega bjart yfir Reykjanesbæ þrátt fyrir hríðarbyl í dag . Ljósm. Stefán Magnússon Eftirlitsnefnd með fjármálum sveitarfélaga hefur tilkynnt Reykjanesbæ að aðlögunaráætlun bæjarins hvað varðar fjárhagsmál sé fallin úr gildi og bæjarstjórn sé ekki lengur skylt að bera ákvarðanir undir nefndina . Þetta kemur fram í bréfi sem nefndin hefur sent Reykjanesbæ . Reykjanesbær hafði áætlað að þetta gerðist eftir tvö ár , en styrk fjármálastjórn , aðhaldsaðgerðir og tekjuaukning bæjarsjóðs , hafa nú gert það að verkum að aðgerðaráætlunin „ Sóknin “ , sem sett var af stað í árslok 2014 , til að rétta við fjárhag bæjarfélagsins , hefur skilað árangri á undan áætlun . „ Fyrir okkur öll í Reykjanesbæ eru þetta sérstaklega ánægjuleg tíðindi og niðurstaða sem við höfum stefnt að síðan í árslok 2014 . Auk þess sem ráðdeild hefur stýrt störfum okkar , hafa ytri aðstæður einnig hjálpað til . Má þar nefna að flugumferð um Keflavíkurflugvöll hefur aukist , atvinnustig verið gott , íbúum fjölgað og svo mætti áfram telja , “ segir Kjartan Már Kjartansson , bæjarstjóri Reykjanesbæjar . Niðurstaða eftirlitsnefndar þýðir í raun að nú er bæjaryfirvöldum frjálst að stýra fjármálum sveitarfélagsins án sérstaks samráðs við eftirlitsnefnd með fjármálum sveitarfélaga svo fremi sem áætlanir standist og viðmið og ákvæði í fjármálareglum sveitarstjórnarlag verði áfram uppfyllt . Bæjarstjórn mun nú í framhaldinu leggjast yfir framtíðaráætlanir bæjarfélagsins , en fjölmörg stór verkefni eru á teikniborðinu í uppbyggingu skóla - og íþróttamannvirkja , ýmissa fjárfestinga og framkvæmda . Það er því bjartara framundan fyrir íbúa Reykjanesbæjar sem hafa mátt þola hærri álögur undanfarin ár vegna erfiðrar stöðu bæjarins . Um leið og bæjaryfirvöld fagna þessum merka áfanga eru íbúum og starfsmönnum Reykjanesbæjar færðar bestu þakkir fyrir gott samstarf sem nú hefur skilað góðum árangri .